Värvilisi tegelasi leidub siiski veel. Uhke, kiire auto ja valge ülikonnaga kirjanik Londonist peidab oma prestiižikuse all rõvedat mõttemaailma ja alla silutud iharlust. Prantsuse  näitlejanna, kes tuleb aiapidu avama, külvab omajagu intriige ja kaost, kuid teeb seda peaaegu kogemata ja muuseas, et ei saagi seda kaunile primadonnale kuidagi pahaks panna. Need kõik karakterid loovad küll säravaid ja koomilisi hetki, kuid läbi kogu lavastuse jääb kumama kurvemate nootidega suhete traagika, mis kutsub kaasa elama ja ridade vahelise moraali meelde jätma.